

**REPUBLIKA HRVATSKA**

**VARAŽDINSKA ŽUPANIJA**

 **OPĆINA CESTICA**

 **Općinski načelnik**

KLASA: 311-08/19-10/1

URBROJ: 2186/03-01/1-19-1

Cestica, 21.10.2019.

Temeljem članka 46. Statuta Općine Cestica ( „Službeni vjesnik Varaždinske županije“ broj 17/18), članka 30. Programa poticanja razvoja malog i srednjeg poduzetništva na području Općine Cestica za razdoblje 2018. – 2021. ( „Službeni vjesnik Varaždinske županije“ broj 33/18) te Odluke o izmjenama i dopunama Programa poticanja razvoja malog i srednjeg poduzetništva Općine Cestica za razdoblje 2018. – 2021. (Službeni vjesnik Varaždinske županije broj 18/19 ), Općinski načelnik Općine Cestica, dana 21.10.2019. godine objavljuje

**JAVNI POZIV**

**za dodjelu potpora male vrijednosti kroz Program poticanja razvoja malog i srednjeg poduzetništva na području Općine Cestica za razdoblje 2018. – 2021. – Podmjera 2.2. Potpora stočnom fondu**

**I. PREDMET JAVNOG POZIVA**

Predmet javnog poziva (u daljnjem tekstu Poziv) je dodjela potpora male vrijednosti iz Mjere 2. «Bespovratne potpore poljoprivrednom sektoru iz Programa poticanja razvoja malog i srednjeg poduzetništva na području Općine Cestica za razdoblje 2018. – 2021» (u nastavku teksta «Program poticanja razvoja MSP».

Potpore male vrijednosti se dodjeljuju sukladno pravilima Europske komisije o pružanju potpore male vrijednosti poduzetnicima propisanim Uredbom Komisije (EZ) broj 1408/2013. od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (Službeni vjesnik Europske unije L 352/1) – u daljnjem tekstu: Ureda o potporama male vrijednosti.

Sukladno članku 3. Uredbe o potporama male vrijednosti, ukupni iznos potpora male vrijednosti koji je dodijeljen jednom poduzetniku ne smije prijeći iznos od 15.000,00 EUR-a tijekom trogodišnjeg fiskalnog razdoblja.

**II. SVRHA I CILJEVI JAVNOG POZIVA**

Svrha javnog poziva je provedba aktivnosti iz Podmjere 2.2. Potpora stočnom fondu a kojom se nastoji potaknuti mikro, male i srednje poduzetnike na očuvanje te povećanje poljoprivredne proizvodne osnove stočnog fonda.

Cilj ovog poziva je kroz sufinanciranje troškova nabave selekcioniranih grla stoke i zaštićenih izvornih pasmina peradi, subvencioniranje povećanja stočnog fonda te sufinanciranjem troškova osjemenjivanja i drugih operativnih te manjih investicijskih troškova u stočarstvu povećati ukupno brojno stanje stoke i peradi i ojačati dugoročni rasplodni stočni potencijal na području Općine Cestica.

**III. KORISNICI SREDSTAVA**

Korisnici potpora po ovom pozivu mogu biti obiteljska poljoprivredna gospodarstva (OPG), obrti, mikro, mala i srednja trgovačka društva, upisani u Upisnik poljoprivrednih gospodarstava i Jedinstveni registar domaćih životinja (JRDŽ) koji posluju u sektoru primarne poljoprivredne proizvodnje ili su registrirani za obavljanje djelatnosti primarne poljoprivredne proizvodnje do trenutka podnošenja prijave i imaju sjedište na administrativnom području Općine Cestica.

**IV. KRITERIJI ZA ISKLJUČENJE**

Potpora po ovom Programu se ne može dodijeliti:

1. Poduzetnicima koji su u postupku predstečajne nagodbe sukladno Zakonu o financijskom poslovanju i predstečajnoj nagodbi (NN 108/12, 144/12, 81/13, 112/13, 71/15, 78/15)
2. Poduzetnicima koji nisu ispunili obveze vezane uz plaćanje dospjelih poreznih obveza prema državnom i općinskom proračunu i obveza zdravstveno i mirovinsko osiguranje
3. Poduzetnicima koji nemaju podmirene sve obaveze prema svojim zaposlenicima prema bilo kojoj osnovi
4. Prijavitelju koji je dobio državnu potporu ili potporu male vrijednosti za isti opravdani trošak projekta
5. Prijavitelju koji nije izvršio zatraženi povrat ili je u postupku povrata sredstava prethodno dodijeljenih u drugom postupku dodjele bespovratnih sredstava iz bilo kojeg javnog izvora
6. Prijavitelju kojem je utvrđeno teško kršenje Ugovora zbog neispunjavanja ugovornih obveza, a koji je bio potpisan u sklopu nekog drugog postupka dodjele bespovratnih sredstava
7. Prijavitelju koji je u sukobu interesa u predmetnom postupku dodjele bespovratnih sredstava
8. Prijavitelju koji nema registriranu djelatnost u sektoru primarne poljoprivredne proizvodnje

**V. IZNOS I INTENZITET POTPORE**

U proračunu Općine Cestica za 2019. godinu sredstva za provedbu Podmjere 2.2. Potpora stočnom fondu planirana su u razdjelu AOP 2019 – 00205 Razvoj poljoprivrede, u iznosu od 40.000,00 kn.

Sredstva su namijenjena za sufinanciranje troškova nabave selekcioniranih grla stoke, nabave zaštićenih izvornih pasmina te troškova osjemenjivanja, veterinarske troškove, troškove sitnog pribora, dezinfekcijskog materijala i održavanja higijene u zaštićenim prostorima za uzgoj životnija.

Potpore će se dodjeljivati do iskorištenja planiranih proračunskih sredstava za 2019. godinu. U slučaju iskorištenja planiranih sredstava na službenim web stranicama Općine Cestica izdati će se obavijest o obustavi Poziva.

Sve podnesene projektne prijave koje udovolje uvjetima javnog poziva do trenutka obustave poziva a za koje je u postupku dodjele izdana obavijest o nemogućnosti odobravanja zbog iskorištenosti raspoloživih sredstava nalaze se na rezervnoj listi te se obrađuju redoslijedom zaprimanja u slučaju preraspodjele raspoloživih sredstava unutar pojedinih podmjera u sklopu mjere 2, temeljem članka 33. Programa poticanja razvoja MSP, do financijskog zaključenja proračunske godine.

Korisnik u proračunskom razdoblju za 2019. godinu po ovom Javnom pozivu može podnijeti više prijava s time da ukupni iznos dodijeljenih bespovratnih sredstava ne može premašivati iznos od 5.000,00 kn godišnje po korisniku za troškove nabave selekcioniranih rasplodnih grla stoke i zaštićenih izvornih pasmina peradi, odnosno 5.000,00 kn godišnje po korisniku za troškove osjemenjivanja, veterinarske troškove, troškove lijekova i sitnog pribora, dezinfekcijskog materijala i održavanja higijene u zaštićenim prostorima za uzgoj životinja.

Maksimalni intenzitet potpore koje korisnik može ostvariti iznosi 50 % ukupno prihvatljivih troškova za troškove nabave selekcioniranih grla stoke i nabave zaštićenih izvornih pasmina peradi te 80 % za troškove osjemenjivanja, veterinarske troškove, troškove lijekova i sitnog pribora, dezinfekcijskog materijala i održavanja higijene u zaštićenim prostorima za uzgoj životinja.

**Maksimalni iznos bespovratne potpore ostvaren kumulativno po više različitih mjera i/ili Podmjera Programa poticanja razvoja MSP koji se može dodijeliti jednom korisniku u toku jedne proračunske godine iznosi 40.000,00 kuna**

**VI. NAMJENA POTPORE I RAZDOBLJE PRIHVATLJIVOSTI TROŠKOVA**

Potpora se dodjeljuje za troškove kupnje selekcioniranih grla stoke i zaštićenih izvornih pasmina peradi od ovlaštenog uzgajivača ili uzgajivača koji se bavi uzgojem selekcioniranih grla stoke i peradi te troškove osjemenjivanja, veterinarske troškove, troškove lijekova i sitnog pribora, dezinfekcijskog materijala i održavanja higijene u zaštićenim prostorima za uzgoj životinja.

Prihvatljivi su troškovi nastali u 2019. godini a za koje korisnik raspolaže računom i/ili kupoprodajnim ugovorom.

**VII. PRIHAVATLJIVI TROŠKOVI I JEDINIČNA OGRANIČENJA**

Prihvatljivi troškovi po ovom Javnom pozivu u 2019. su kako slijedi:

|  |
| --- |
| **NABAVA/REKONSTRUKCIJA OSNOVNOG STADA/JATA KROZ NABAVU SELEKCIONIRANOG GRLA/KLJUNA** |
| **Redni broj** | **Vrsta životinje** | **Minimalan broj grla/kljunova za koje se podnosi potpora** | **Maksimalni iznos potpore po grlu/kljunu** |
| 1. | Krava/Junica | 1 | 1.800,00 kn |
| 2. | Rasplodna krmača/nazimnica | 1 | 1.000,00 kn |
| 3. | Rasplodna ovca/ovan | 5 | 450,00 kn |
| 4. | Rasplodna koza/jarac | 5 | 450,00 kn |
| 5. | Zagorski puran (pilići) | 50 | 15,00 kn |
| 6. | Kokoš hrvatica (pilići) | 50 | 4,50 kn |
| 7. | Guska/Dravska guska (pilići) | 50 | 15,00 kn |

|  |
| --- |
| TROŠKOVI OSJEMENJIVANJA I OSTALI VEZANI TROŠKOVI U UZGOJU U ZAŠTIĆENIM PROSTORIMA |
| **Redni broj** | **Prihvatljive skupine troškova** |
| 1. | Trošak osjemenjivanja od strane ovlaštene veterinarske stanice |
| 2. | Trošak sjemenskog materijala i pribora za osjemenjivanje ukoliko je korisnik osposobljen za umjetno osjemenjivanje i reprodukciju |
| 3. | Veterinarski troškovi (sukladno računu) i troškovi lijekova te sitnog pribora  |
| 4. | Dezinfekcijski materijal i održavanje higijene u zaštićenim prostorima (dezinfekcijska sredstva, klopke za insekte i insekticidi, ostala dezinfekcijska sredstva i sitni pribor za aplikaciju, mrežice, rolete i drugi sustavi za održavanje mikroklime u prostoru te sprječavanja ulazaka insekata, sustavi ventilacije i prozračivanja prostora, sustavi za sabiranje i otjecanje gnojevke i/ili sabiranje gnojiva u sklopu objekta, druga manja oprema i zahvati u prostoru koji utječu na poboljšanje uvjeta držanja životinja uključujući ugradnju i poboljšanje sustava koji utječu na smanjenje gubitaka hrane i vode u objektima za držanje životinja). |

Trošak PDV-a za korisnike kojima je PDV povrativ predstavlja neprihvatljiv trošak za financiranje.

Neprihvatljiv trošak je kupnja rasplodnog stada/jata od povezanih subjekata kao i troškovi osjemenjivanja nastali od povezanih subjekata.

**VIII. POSTUPAK DODJELE**

1. Objava Javnog poziva za podnošenje Prijava za dodjelu potpora male vrijednosti kroz Program poticanja razvoja MSP. – Podmjere 2.2. Potpora stočnom fondu
2. Zaprimanje Prijava
3. Obrada prijava
	1. Faza I. Registracija projektne prijave
	2. Faza II. Administrativna provjera, provjera prihvatljivosti projekta i aktivnosti, ocjena kvalitete te provjera prihvatljivosti izdataka kojima se provjerava cjelovitosti i potpunost podnesene prijave te usklađenost s odredbama Programa i Javnog poziva
	3. Izdavanje obavijesti o prihvatljivosti i sklapanje Ugovora s korisnikom
	4. Isplata potpore na žiro račun korisnika

Projektni prijedlozi se obrađuju prema redoslijedu zaprimanja do iskorištenja sredstava ili zaključno do 31.12.2019 godine. Postupak dodjele provodi Povjerenstvo za dodjelu potpora male vrijednosti kojeg Zaključkom imenuje načelnik Općine Cestica.

Ukoliko se u fazi administrativne provjere utvrdi da je podnesena dokumentacija nepotpuna projektni prijedlog se u cijelosti odbacuje i prijavitelju se izdaje Obavijest o odbijanu. Prijavitelj po odbijanju može podnijeti novu Prijavu.

Ukoliko se u fazi provjere prihvatljivosti projekta i aktivnosti, ocjene kvalitete te provjere prihvatljivosti izdataka utvrde nejasnoće prijavitelja će se uputiti na dopunu projektnog prijedloga.

**U slučaju potrebe za dopunom/pojašnjenjem projektnog prijedloga, rok za dostavu traženih dopuna pojašnjenja je 5 radnih dana od dana zaprimanja. Komunikacija s prijaviteljem u sklopu evaluacije projektnog prijedloga može se vršiti slanjem pismena putem pošte ili putem elektroničke pošte. Preferirani način komunikacije prijavitelj odabire popunjavanjem Prijavnog obrasca. Ukoliko prijavitelj u sklopu prijavnog obrasca ne odabere preferirani način komunikacije, pismena će se slati putem pošte.**

 **U slučaju da prijavitelj ne dostavi traženo pojašnjenje/dopunu u zadanom roku, projektna prijava se u cijelosti odbija**

Po završetku faze I. i faze II. Povjerenstvo prijavitelju izdaje Obavijest o prihvatljivosti čime stječe status korisnika. Na prijedlog Povjerenstva i temeljem Obavijesti o prihvatljivosti, načelnik Općine Cestica izdaje Odluku o dodjeli potpore te se korisnikom potpisuje Ugovor o dodjeli de minimis potpore.

Dodijeljena sredstva se isplaćuju na žiro račun korisnika naveden u Prijavnom obrascu 1. koji čini sastavni dio ovog Javnog poziva.

Postupak dodjele može trajati maksimalno 60 dana od podnošenja cjelovite i ispravne projektne prijave.

Povjerenstvo za dodjelu prije isplate potpore zadržava pravo izvršiti kontrolu na terenu kod korisnika u svrhu provjere namjenskog korištenja odobrenih sredstava. Naknadna kontrola na terenu u razdoblju provedbe Programa poticanja razvoja MSP provest će se na nasumičnom uzorku od 5 %.

**IX. SADRŽAJ PROJEKTNOG PRIJEDLOGA**

Podnositelj zahtjeva za dodjelu potpore male vrijednost treba dostaviti sljedeću obveznu dokumentaciju:

1. Prijavni obrazac 1\_ PP - MSP – M\_2.12/ 2019
2. Izjava prijavitelja o istinitosti podataka, izbjegavanju dvostrukog financiranja i ispunjavanja preduvjeta za sudjelovanje u postupku dodjele de minimis potpore (Obrazac 2)
3. Izjava o korištenim potporama male vrijednosti (Obrazac 3)
4. Kopiju računa za nastale troškove
5. Kopija naslovnice posljednjeg podnesenog Zahtjeva za izravna plaćanja ili Rješenje o upisu u Upisnik poljoprivrednih gospodarstava

**Najkasnije do trenutka potpisa Ugovora o dodjeli sredstava korisnik se obvezuje dostaviti:**

1. Potvrdu nadležne porezne ispostave o nepostojanju dugovanja prema proračunu RH

Ispunjenje kriterija podmirenih obveza prema Općinskom proračunu utvrdit će Povjerenstvo uvidom u službene evidencije Općine.

**Korisnici potpore obvezuju se najkasnije u roku od 6 mjeseci od dodjele potpore dostaviti:**

1. Dokaz o upisu stoke/peradi u Jedinstveni registar domaćih životinja i brojnom stanju stoke/peradi u slučaju da se potpora dodjeljuje za aktivnost nabave novih rasplodnih grla stoke i/ili peradi

**X. NAČIN PODNOŠENJA PRIJAVA**

Obvezna dokumentacija Javnog poziva dostupna je za preuzimanje na službenim web stranicama Općine Cestica i u tiskanom obliku u Jedinstvenom upravnom odjelu Općine Cestica.

Projektni prijedlog koji uključuje dokumentaciju navedenu u točki IX. ovog Javnog poziva dostavlja se u zatvorenom paketu/omotnici, preporučenom poštom ili osobnom dostavom u pisarnicu Jedinstvenog upravnog odjela Općine Cestica s obavezno naslovljenom adresom i naznakom:

**OPĆINA CESTICA**

**Jedinstveni upravni odjel Općine Cestica**

**Dravska 1a**

**42208 Cestica**

«Program poticanja razvoja malog i srednjeg poduzetništva Općine Cestica za razdoblje 2018. – 2021. – Podmjera 2.2»

ZAHTJEV ZA POTPORU – NE OTVARAJ

Poziv se vodi u modalitetu trajno otvorenog poziva te je podnošenje prijava moguće do kraja 31.12.2019. godine odnosno do iskorištenja sredstava predviđenih u proračunu Općine Cestica za ovu Mjeru.

**XI. OBVEZE PRIJAVITELJA I KORISNIKA**

1. Prijavitelji podnošenjem Zahtjeva za dodjelu potpore jamče da će sredstva utrošiti za namjenu za koju je dodijeljena potpora.
2. Korisnici sredstava potpisivanjem Ugovora o dodjeli sredstava obvezuju se najkasnije u roku od šest mjeseci od izvršene isplate de minimis potpore, Jedinstvenom upravnom odjelu Općine Cestica dostaviti **dokaz o upisu nabavljenog stada/jata u Jedinstveni registar domaćih životinja ukoliko aktivnost nije dovršena do trenutka podnošenja zahtjeva za potporu**

Ukoliko se utvrdi da su korisnici odobrena sredstva nenamjenski utrošili, ili nisu izvršili obveze iz potpisanog Ugovora o dodjeli de minimis potpore dužni su odobrena sredstva vratiti u Proračun Općine Cestica zajedno s obračunatom zakonskom zateznom kamatom i gube pravo sljedeće 3 (tri) godine na poticajna sredstva iz proračuna Općine Cestica.